**סיכום ישיבת רכזים**

בהמשך לשיח הפדגוגי שקיימנו בישיבה להלן סיכום הישיבה:

על מנת שנצליח להביא כמה שיותר תלמידים להצלחה בבחינות החיצוניות והפנמיות (בגרות/מיצ"ב/מפמ"ר/פנימי) חשוב שנבדוק שוב אם הכלים היסודיים נמצאים אצלנו (בצוות וכל אחד מול כיתתו):

1. **תכנית שעתית מדויקת עד לבגרות** - ספירת מספר השעות המדויקות שנותרו עד לבגרות/מיצ"ב (לא לשכוח להוריד פעילויות, חגים, חופשות, טיולים, מתכונות, בגרויות במקצועות נוספים וכד') + תכנון של שעות חזרות בסוף (מינימום 8-10 שעות לפני הבחינה) + בשעות שנותרו לתכנן מול הנושאים שעדיין לא נלמדו - רווח מול הפסד (מה הנושאים/תת נושאים שהוראתם בזמן מצומצם תיתן לתלמידים את הרווח הגדול ביותר - מבחינת ציונים, ידע, מיומנות וכד'). חשוב מאוד שכל רכז יקיים שיח וחשיבה עם כל מורה על התכנון שלו. זו אחריות משותפת של כולנו.

2. **תרגול, תרגול, תרגול!!!!**  -  כל שיעור חובה לתרגל שאלות בכיתה - שאלות שהתלמידים מתמודדים איתן בעצמם (המורה עוברת ביניהם, מעודדת, מפרגנת, מסבירה וממקדת). שאלות בדגם הבחינה הסופית. תלמידים שמצליחים לפתור תרגילים / לענות על שאלות לבד בכיתה, מפתחים ביטחון עצמי, המוטיבציה שלהם עולה והם יכולים להיעזר במורה הנמצא בכיתה להסבר קצר על הנקודות הספציפיות שמעקבות אותם מלהתמודד לבד עם כתיבת התשובה.

3. **מיומנויות** - לא לשכוח לבחור 2-3 מיומנויות חובה ולתרגל אותן כל שיעור עם התלמידים. המיומנות שחשוב מאוד שכולם יתרגלו, בכל המקצועות באותה דרך היא **פיצוח השאלה** (מעגל - מילת שאלה והוראה + קו תחת מילות המפתח השאלה + משולש סביב המספר המצוין בשאלה). להזכירכם פיצוח שאלה נראה כעניין טכני אולם הוא מסייע מאוד למיקוד והבנת השאלה + מאפשר לתלמידים לבדוק את תשובתם.

בחלק מהמקצועות חשוב מאוד לתרגל עם הבנים **זיכרון!** תלמיד שהבין היטב את החומר הנלמד, מבין את השאלות ויודע לענות תשובות ממוקדות ואפילו מנוסחות היטב יכול ליפול בבחינה או לקבל ציון גבולי אם הוא לא מצליח לזכור את כל החומר במבחן. חשוב מאוד ללמד את התלמידים שיטות לזיכרון ולתרגל איתם בכל שיעור 5 דקות נושא/תת נושא/מושג הקשור בזיכרון.

בגלל הקושי הגדול בהתמודדות עם הספק החומר הרב שיש לקראת בחינות הבגרות והמיומנויות הרבות שנדרשים התלמידים לדעת כדי להצליח בבחינה חשוב מאוד שתהיה הוראה ותרגול של מיומנויות היסוד כבר **בחטה"ב** (שם ההספק הוא לפעמים פחות קריטי אולם המיומנות משמעותית ביותר!).

4. **תצפית בשעורים** – כל רכז מתבקש להיכנס ל 3-2 מורים לצפייה בשעורים. נא להגיש לרכז הפדגוגי את רשימת המורים, ימי הצפייה והשעות. עד יום שני הבא (20.2). דף צפייה מחכה לכם בתאים שלכם.

5. **מעקב אחר הנעשה בשיעור בישיבת הצוות** – הדרכים שהועלו בישיבה:

א. בעצם העלאת הנושא בישיבת הצוות ודיון עליו, תוך חזרה על הנקודות החשובות שצריכות להיות בשיעור.

ב. ע"י שיחות אישיות בין רכז המקצוע למורה המקצועי.

ג. ע"י שאלת שאלות: הרכז בישיבת הצוות שואל את המורים ומבקש להביא דוגמאות שנעשו בשעורים.

6. **בדיקת מבחנים** – הועלו אפשרויות שונות להערות על תשובות של תלמידות:

א. לכתוב ליד התשובה מה חסר.

ב. להחזיר עם מחוון. לבחור מספר שאלות שעליהן עוברים בכיתה. התלמידים צריכים לסמן (ע"פ המחוון) מה הם ידעו ולהוסיף בעט בצבע אחר מה שחסר. תלמידים שיחזירו תיקון מבחן יקבלו בונוס מספר נקודות.

אתם מתבקשים לקיים דיון עם המורים ע"פ הדפים שעבדנו.

**תודה על השתתפותכם הפעילה!**

שרית חדד

יועצת ארגונית-פדגוגית